Cinclosoma cinnamomeum

Cinclosoma cinnamomeum — Sərçəkimilər fəsiləsinə aid quş növü.

 Ümumi məlumat 
Cinclosoma cinnamomeum "Cinclosomatidae" fəsiləsinin üzvüdür. Bu fəsilə Avstraliya və yaxın ərazilərə aid olan ötücü quşları əhatə edir. Bildirçin-bülbüllər (Cinclosoma) cinsinə daxil olan Cinclosoma cinnamomeum da, bu fəsiləyə aiddir.

Cinclosoma cinnamomeumun bədən uzunluğu 20 sm, tam yetişmiş halda çəkisi isə 50 qrama qədər ola bilir. Erkək fərdlərin ağ qaş xətti, qara üzü və qara boğazının yanlarında enli ağ zolaq var. Bədəninin üst hissəsi sadə darçını-qırmızımtıl rəngdədir, üst döşündə açıq sarımtıl ləkələr və alt hissədə enli qara zolaq var. Quyruq lələkləri qara olub, ucları ağdır. Dişi fərdlər oxşar xüsusiyyətlərə malikdir, lakin daha solğun rəngli və boğazı ilə qaş xətti açıq sarımtıl-ağ rəngdədir. Üst döşləri boz rəngdədir və alt hissədə qara ləkələr yoxdur. Cavan fərdlər eyni işarələrə malikdir, lakin erkəklərdə döş zolağı daha az müəyyən ola bilir. Onların yüksək tonlu, bir qədər tısıltılı səsləri var. 

Cinclosoma cinnamomeum Avstraliyaya endemik olub, əsasən mərkəzi Avstraliyanın quraq və yarımsəhra bölgələrində tapılır. Bu bölgələr səhra bitkiləri və relyef formaları, həmçinin illik 500 mm-dən az yağıntı ilə xarakterizə olunur. Onun yayılma sahəsi təxminən 831,000 km²-dir və cənub-qərb Quensland, şimal-qərb Yeni Cənubi Uels, şimal-şərq Cənubi Avstraliya və Şimal Ərazisinin cənub-şərqini əhatə edir. Bu ərazilərdə Cinclosoma cinnamomeuma otluq və kolluqlarda tapılsa da, daha çox quru daşlı ərazilərdə, xüsusilə quru çay yataqları ətrafında rast gəlinir.

Bu yerli quşlar, zəif uçma qabiliyyətinə malikdir və narahat edildikdə, əyilərək  qaçmağı üstün tuturlar.

Cinclosoma cinnamomeum yalnız yer üzərində qidalanır və müxtəlif onurğasız heyvanlar (məsələn, çəyirtkələr, böcəklər, milçəklər və qarışqalar) və həm yerli, həm də introduksiya edilmiş bitki növlərinin toxumları ilə qidalanır.

Bu quşlar tək, cüt və ya kiçik ailə qrupları halında tapılır. Erkəklər çoxalma mövsümündə (adətən iyuldan sentyabra qədər) sübh çağı davamlı olaraq oxuyurlar. Çoxalma yer üzərində baş verir, yuva çökəkliklərdə qurulur və qabıq parçaları, incə ot və ya budaqlarla döşənir. Yuva adətən daşlıq ərazilərdə, yıxılmış budaqlar yaxınlığında, alçaq kolların altında və ya seyrək ot dəstələri arasında yerləşir. Yuva iki və ya üç yumurta ilə dolu ola bilir.

Cinclosoma cinnamomeum böyük miqyaslı mövsümi hərəkətləri haqqında heç bir sübut yoxdur.

 Qorunma statusu 
Cinclosoma cinnamomeumun populyasiya ölçüsü ölçülməmişdir, lakin növün mal-qara və introduksiya edilmiş ot yeyən heyvanlar səbəbilə davam edən mühit degradasiyası nəticəsində yavaş-yavaş azalmaqda olduğu düşünülür. Beynəlxalq Təbiəti Mühafizə Birliyi (IUCN) Cinclosoma cinnamomeumini az təhlükə altında" (Least Concern) kimi qiymətləndirib.

 İstinadlar 

 Xarici keçidlər 

Kateqoriya:Əlifba sırasına görə heyvanlar
Kateqoriya:Avstraliya quşları
Kateqoriya:Qırmızı kitaba görə az qayğı tələb edən növlər